དེ་རིང་འདིར་ཕེབས་པའི་སམ་བྷོ་ཊའི་ཁྱབ་ཁོངས་སློབ་གྲྭ་ཁག་གི་སློབ་སྤྱི་དང་དགེ་ཆེ་རྣམ་པ།དེ་བཞིན་ལ་དྭགས་བོད་ཁྱིམ་ནས་ཕེབས་པའི་དགེ་ཆེ་རྣམ་པ།རྡ་ས་བོད་ཁྱིམ་གྱི་ཤེས་ཡོན་སྤྱི་ཁྱབ་འགན་འཛིན།སམ་བྷོ་ཊའི་བོད་སློབ་འཛིན་ཚོགས་ཀྱི་སྤྱི་ཁྱབ་འགན་འཛིན།ཤེས་རིག་དྲུང་ཆེས་གཙོས་སྡེ་ཚན་ཁག་གི་འགན་འཛིན་རྣམ་པ་ལྷན་རྒྱས་དང་།གཞན་ཡང་སྐུ་མགྲོན་དུ་གདན་ཞུ་གནང་བ་དང་།གསར་འགོད་པ་རྣམ་པ་བཅས་ད་རེས་ཤེས་རིག་ལས་ཁུངས་ཀྱིས་དམིགས་བསལ་ཚོགས་འདུ་འདིའི་ཐོག་ཕེབས་པར་ངས་ཤེས་རིག་ལས་ཁུངས་ཀྱི་ཚབ་ཞུས་ཏེ་དགའ་བསུའི་བཀྲ་ཤིས་བདེ་ལེགས་ཞུ་རྒྱུ་ཡིན།ད་རེས་དམིགས་བསལ་ཚོགས་འདུ་ཚོགས་དགོས་པའི་རྒྱུ་མཚན་དང་ངོ་སྤྲོད་ཞིབ་ཕྲ་ཤེས་རིག་དྲུང་ཆེ་དངོས་གྲུབ་ཚེ་རིང་ལགས་ཀྱིས་འགྲེལ་བཤད་ཞུ་གི་རེད།དེར་བརྟེན་ངས་རྒྱས་བཤད་བྱེད་ཀྱི་མིན།ད་རེས་ང་ཚོས་ཚོགས་འདུ་འདི་སྐོང་ཚོགས་གནང་དགོས་པའི་རྒྱུ་མཚན་གཙོ་བོ་ནི།བཙན་བྱོལ་བོད་མིའི་ཤེས་ཡོན་སྲིད་བྱུས་འདི་གཏན་འབེབས་གནང་ནས་ལོ་བཅུ་གྲངས་འགྲོ་གི་ཡོད།བརྒྱུད་རིམ་འདིའི་ནང་དེ་སྔའི་ལམ་སྲོལ་གཅིག་གི་ཐོག་ནས་ལམ་སྲོལ་གསར་པ་ཞིག་གི་ཐོག་ལ་འགྲོ་དགོས་པའི་གནས་བབ་ཐོག་ནས་ཐུབ་མ་ཐུབ་དང་འཚམ་མ་འཚམ་པའི་གནས་སྟངས་ཆ་ནས་རྩ་བའི་བཙན་བྱོལ་བོད་མིའི་ཤེས་ཡོན་སྲིད་བྱུས་འདི་བཙན་བྱོལ་བོད་མིའི་སློབ་གྲྭ་ཡོངས་རྫོགས་ནང་ལག་ལེན་བསྟར་དགོས་པ་ཞིག་རེད།